La Unió Artística Musical presenta el cartell i programa de Santa Cecília 2017 - TV Digital Ontinyent\nHome > Cultura > La Unió Artística Musical presenta el cartell i programa de Santa Cecília 2017\nLa Unió Artística Musical presenta el cartell i programa de Santa Cecília 2017\nRedacció TVdigitalOntinyent 03/11/2017\tCultura, Música i dansa, Ontinyent Comentaris tancats a La Unió Artística Musical presenta el cartell i programa de Santa Cecília 2017\nLa Societat Unió Artística Musical d’Ontinyent calfa motors per a la festivitat de Santa Cecília, patrona de la música i els músics. Les activitats començaran este dissabte 4 de novembre amb la Presentació del Cartell i Programa de Santa Cecília, 2017. Enguany, el cartell ha estat dissenyat per la jove ontinyentina Maria Belda Cerdà, sòcia de la Unió i estudiant de Publicitat i Relacions Públiques a la Universitat d’Alacant.\nL’acte, que tindrà lloc a les 20h a la Sala Gomis (Multiusos) de la nostra ciutat, comptarà amb un concert de l’Orquestra de Corda del Centre Artístic Musical de Xàbia, formació convidada que realitzarà part de la seua interpretació amb el percussionista i actual Director de la Unió Artística Musical, Jesús Barberà i Fontana, com a marimba solista. L’entrada serà lliure.\nDes de la Societat Unió Artística Musical, la seua presidenta, Trini Belda, feia una crida a tota la ciutadania d’Ontinyent i representants el teixit social a “omplir este acte de presentació, que serà molt bonic i aprofitarà per donar el tret d’eixida a la festivitat de Santa Cecília, data molt assenyalada per a les persones que estimem la música i ens agrada gaudir-la en les nostres vides. A més, hem d’agrair amb el nostre aplaudiment la col·laboració de l’Orquestra de Corda de Xàbia, que actuarà per primera vegada a la nostra ciutat”.\nPer acabar l’acte, hi haurà un xicotet refrigeri per als socis i tindrà lloc un primer repartiment dels programes en format físic. Una vesprada musical per començar una celebració carregada d’activitats on regnarà l’harmonia.\nAnterior Ajuntament i centres educatius aborden l’aplicació del nou pla “Edificant”\nSegüent L’IES L’Estació participa en un programa de l’Ajuntament per potenciar la natació


reflexions i tal..: Teories segurament falses (V)\nTeories segurament falses (V)\nL'aprenentatge del futur s'aprofitarà de la permeabilitat, ara incipient, de lectura del cervell; per enginyeria inversa se sabrà on i com hi ha emmagatzemats distints coneixements (p.ex. números, olors, noms, etc.).\nLa informació es creuarà ponderant als qui obtenen millors resultats en cadascun dels camps, i s'obtindran uns patrons de quin és el mode d'albergar les distintes informacions amb millors resultats i on s'hauria d'utilitzar preferentment (p.ex. fer sumes en una zona no apropiada del còrtex, pot requerir major esforç, o barrejar números i colors en la mateixa zona etc.).\nexemple d'organització de conceptes (explicat en un altre context).\nAmb aquests mapes estandaritzats es controlarà l'aprenentatge dels infants per a que organitzin correctament les idees on s'espera que estiguin i no se'ls creïn camins preferents inesperats. No només hauran d'aprendre's els números, sinó que ho hauran de fer on està previst.\nAquesta educació transgènica dotarà de millors qualitats als futurs individus a canvi de limitar diversitats menys eficients.\nLes 4 forces fonamentals de l'Univers segons la wikipedia serien; gravetat, electromagnetisme i l'enllaç nuclear fort i dèbil. Però aquestes governen la vessant més física de la realitat. Les autèntiques forces son:\nPor: la més poderosa de totes. Gràcies a la qual sobrevivim i ens matem. La por emana del cervell. La ment és el màxim instigador de la por. La prudència és el grau socialment acceptat de la por. La raó te por, i també la qüestió. La por aïlla.\nAmor: la més poderosa de totes. Gràcies al qual no només sobrevivim, sinó que també vivim. No està localitzat enlloc (ni al cor) perquè no és racional. L'amor és crear, és obrir-se, és unir-se, és creure i no raonar.\nCasualitat: la més màgica i provocadora. S'encarrega de que succeeixin events. S'alia amb el temps per a explicar l'existència. La por la intenta reduir i comprendre a posteriori. L'amor l'accepta i hi conviu.\nEquilibri: aquesta és la més difícil de detectar, tant que podria no existir. És la que s'encarrega que res sigui ni bo, ni dolent. Associat amb la casualitat, fa que el que sembla bo, pugui convertir-se en dolent, després altre cop en bo. És incansable en tractar d'aconseguir globalment la suma 0.\nAquest paisatge de forces es podria entendre com la lluita constant entre el mar i el cel, l'un per no deixar-se envair per l'altre; amb episodis de fortes desavinences, casuals, però globalment sempre en equilibri.\nEn cas d'haver un 5è poder, aquest seria el poder del metall, clar, si no és que tots els poders de l'Univers no emanen ja d'aquest .-P\nPosted by jo at 04:25\nLabels: filosofacions, reflexions


Tintín bat el rècord amb 3,1 milions d’euros per una il·lustració Tintín bat el rècord amb 3,1 milions d’euros per una il·lustració – El Món\nTintín bat el rècord amb 3,1 milions d’euros per una il·lustració\nUna portada d''El Lotus Blau' pintada al guaix per Hergé s'acosta als màxims pagats mai per una obra original de còmic\nSalvador Cot 14/01/2021 4:04 pm\nTintín mira amb espant des de l’interior d’un gran gerro xinès. Al seu costat, Milú desconfia. En segon pla, però amenaçant-los directament, un gran drac vermell inquieta el lector. És la primera versió de la portada d’El Lotus Blau‘, un guaix sobre paper que Hergé va enviar al seu editor francès, Louis Casterman, el 1935. La il·lustració és en color per facilitar-ne la impressió en quatricomia, una tècnica que aleshores tot just començava a difondre’s i que encara era molt cara. És per aquesta raó que la portada final va ser redibuixada d’una forma més senzilla, amb menys detalls i menys costosa de reproduir.\nSegons la família Casterman, aquella primera il·lustració descartada per l’editorial va ser regalada pel propi Hergé al fill de l’editor, Jean Paul, aleshores un nen de 7 anys. Una versió que és considerada falsa per tots els especialistes, que creuen que encobreix el simple fet que l’editorial mai no va retornar aquella peça inèdita al seu creador. És per això que la Fundació Hergé ha intentat posar en dubte la propietat de la il·lustració, sense èxit. ‘El Lotus Blau’ és considerat per molts estudiosos com la primera gran obra del còmic europeu, un àlbum que fixa el futur de la sèrie d’Hergé com a autor detallista i coherent, amb una gran atenció als escenaris on envia el seu personatge.\nEn part, aquesta preocupació per la versemblança prové de l’amistat d’Hergé amb un jove estudiant xinès, Zhang Chongren, que li obre les portes de la cultura del seu país i l’ajuda a descriure escenes creïbles, amb cartells en correcte xinès i, fins i tot, una crítica severa al colonialisme occidental que contrasta vivament amb el paternalisme blanc de ‘Tintín al Congo’ publicat cinc anys abans.\nLa il·lustració d”El Lotus Blau’ s’ha subhastat a París a càrrec de la prestigiosa Artcurial, el mateix context en què es va batre el rècord que s’ha trencat avui, també d’una obra original d’Hergé. Ara la peça s’ha adjudicat per 3.175.000 euros (impostos inclosos). En aquella ocasió es va tractar de l’original a tinta de les dues pàgines de guarda dels àlbums de Tintín entre 1937 i 1958, adjudicades a un comprador anònim per un preu de 2,654.400 euros. Hergé se situa, amb aquestes xifres, al vèrtex del mercat del còmic internacional, un sector que incrementa constantment el valor al llarg de les últimes dues dècades.


Fischer Ranger One 120 PBV Walk Negre comprar i ofertes a Snowinn\nCompra aquest producte i guanya 252 CoINNs / $ 2.95\nTecnologia sola: GripWalk\nForma: 101-105 mm\nDescripció Fischer Ranger One 120 PBV Walk\nSensació lleugera, excel·lent rendiment en qualsevol condició i la inigualabilitat de la Ranger ONE són per als esquiadors apassionats que volen tenir-ho tot. Fàcil disseny d’entrada, palanca intuïtiva d’esquí / passeig i una petxina de 120 flexions personalitzables, permeten gaudir de llargs dies a la neu.\nEl nou Walk Sole uneix el millor dels dos estàndards ISO: la placa de marxa enrotllable del sector turístic i el rendiment d’una placa de marxa alpina.\nEstàs buscant Fischer Ranger One 120 PBV Walk? A snowinn trobaràs tot tipus de Botes d´esquí de les millors marques de prestigi. Per exemple Fischer, una de les marques top que et garanteix la millor qualitat de fabricació. No esperis més i equipa’t amb els millors productes de mà de la botiga online de esquí snowinn.\nCaracterístiques Fischer Ranger One 120 PBV Walk\nSostenibilitat Fischer Ranger One 120 PBV Walk\nBotes fantàstiques, impressionant preu ... el preu és gairebé el doble aquí als estats.


L’Ajuntament abona a autònoms i microempreses les Ajudes Parèntesis – Ayuntamiento de Novelda\nL’Ajuntament de Novelda ha abonat ja les ajudes Parèntesis sol·licitades per 116 autònoms i microempreses locals dedicades a les activitats més durament castigades per les restriccions derivades de la crisi sanitària, per import de 306.000€. Mentrestant treballa en l’elaboració de les bases d’una segona convocatòria que amplie l’aportació econòmica a altres activitats no contemplades en la primera, de manera que altres sectors puguen beneficiar-se d’aquestes ajudes directes.\nEl regidor d’Hisenda, Iván Ñíguez, ha confirmat que aquest mateix matí l’Ajuntament ha realitzat les transferències a autònoms, pimes i micropimes les sol·licituds de les quals van ser aprovades i resoltes la setmana passada. En total s’han abonat 306.000 euros entre les 116 sol·licituds aprovades en aquesta primera convocatòria.\nÑíguez ha mostrat la seua “satisfacció” per la celeritat amb la qual tots els departaments municipals han treballat per a poder abonar unes ajudes que, assegurava, “els nostres hostalers necessitaven ara, ja que no serviria de res que els arribaren dins de sis mesos”.\nUna vegada realitzades les transferències d’aquesta primera fase l’ajuntament noveldense ha començat l’elaboració de noves bases per a llançar una segona convocatòria que permeta accedir a aquest programa d’ajudes directes, quantificades en 2000€ per autònom més dos-cents euros addicionals per cada treballador a càrrec amb un màxim de 10, a altres sectors i activitats econòmiques fins a esgotar la partida de 507.000 euros que la iniciativa va adjudicar a Novelda.\nLes Ajudes Parèntesis, incloses en el Pla Resistir i finançades per Generalitat, Diputació i Ajuntament, tenen com a objectiu col·laborar amb els sectors més afectats per les restriccions imposades per la pandèmia i en aquesta primera fase s’han destinat als serveis d’allotjament i activitats turístiques (hotels i hostals…), hostaleria, restauració i oci nocturn (bars, cafeteries restaurants…), activitats de creació, artístiques i d’espectacles i activitats esportives, recreatives i d’entreteniment.\nCategory: Regidoria de Gestió Econòmica 05/03/2021\nPreviousPrevious post:El Casal de la Joventut acull l’exposició fotogràfica “No em toques el Whatsapp!”NextNext post:L’Ajuntament i Aqualia creen un Fons Social per a garantir el servei d’aigua als ciutadans en greu situació econòmica


Maresme Medieval: de febrer 2017\nConferència a Cabrils sobre "El cadirat gòtic de Santa Maria del Mar i Cabrils. Història d'una peça recuperada".\nEl passat dissabte 28 de gener de 2017 a les 7 de vespre va tenir lloc al Museu Municipal – carrer de Santa Creu, núm. 5,de Cabrils la meva xerrada "El cadirat gòtic de Santa Maria del Mar i Cabrils. Història d'una peça recuperada". L'activitat, organitzada per el Museu-Col·lecció Municipal de Cabrils, va ser presentada per la seva gestora Laura Bosch.\nLa xerrada tractava de donar a coneixer a Cabrils mateix la relació d'unes peces que s'habien conservat a la parròquia de la Santa Creu d'aquesta vila fins el 1936 i el cadirat del cor gòtic de Santa Maria del Mar de Barcelona.\nAquesta troballa ja va estar presentada al passat novembre a la Seu d'Amics de l'Art Romànic de l'Institut d'Estudis Catalans; a les Jornades sobre Santa Maria del Mar al mateix IEC i a la Sessió d'Estudis Mataronins.\nPer a saber-ne més: http://museudecabrils.blogspot.com.es/2017/01/el-cadirat-gotic-de-la-basilica-de.html\nMoment de la presentació de la xerrada a càrrec de Laura Bosch\nLaura Bosch, Josep Samon i jo mateix\nEtiquetes de comentaris: Art Gòtic, Escultura: Cadirats, Pobles: Cabrils\nConferència sobre «L’etapa formativa de Puig i Cad...\nTres comunicacions sobre el Dosrius medieval a la ...\nConferència a Cabrils sobre "El cadirat gòtic de ...


Televisió de Catalunya al Memorimage 2014\n<b> Televisió de Catalunya</b> al Memorimage 2014\nEl IX Memorimage Festival Internacional de Cinema de Reus 2014 programa 4 produccions amb coproducció o col·laboració de Televisió de Catalunya: "Xavier Vinader, periodista. Contra la guerra bruta", "Dalí, l'emperador de l'acció", "Prim, anatomia d'un general" i "Els records glaçats".\n22/10/2014 - 15.05 Actualitzat 22/10/2014 - 17.46\n"Xavier Vinader, periodista. Contra la guerra bruta" està dirigit per Àngel Leiro i Xavier Muntanyà i produït per Produccions Audiovisuals amb la col·laboració de Televisió de Catalunya. És un documental sobre la cara fosca i les contradiccions de la Transició espanyola a través de la revisió de les investigacions dutes a terme durant aquella època pel periodista.\n"Dalí, l'emperador de l'acció"\nSalvador Dalí va visitar la ciutat de Tarragona ara fa 40 anys, era el 17 d'agost de 1973. Aquest fet ens permet endinsar-nos en un aspecte de l'obra de Dalí encara poc conegut, el Dalí performer i vinculat a l'art més modern i efímer. És una producció de Juandesafinado Produccions, Televisió de Catalunya i Aula de Cinema de la URV, dirigida i escrita per Carles Pitarch i Maria Roig.\n"Prim, anatomia d'un general"\nEl documental, elaborat sota la direcció de Santi Trullenque, es capbussa en la vida i la trajectòria política del general i polític Joan Prim i Prats (Reus, 1814 - Madrid, 1870). Presenta dues línies d'investigació que s'entrellacen: la biografia del personatge històric i l'anàlisi anatòmica forense del cadàver. Les dues línies finalitzen en un mateix punt: l'atemptat mortal contra el general Prim i el misteri que encara l'envolta. Hi participen veus d'historiadors, forenses, criminòlegs i periodistes. El documental és una iniciativa de l'Ajuntament de Reus amb el suport de la Diputació de Tarragona, i ha estat produït per l'empresa audiovisual Batabat en col·laboració amb TV3, TVE i el Departament de Cultura.\n"Els records glaçats" és una coproducció de Minimal Films, Televisió de Catalunya i TVE i està dirigida per Albert Solé. El llarg documental narra el relat de Josefina Castellví, aventura i dona excepcionalment vitalista que lluita per reivindicar la feina feta i l'esperit utòpic del tractat antàrtic, permanentment amenaçat per la cobdícia geopolítica i pels interessos industrials. En el documental intervenen personatges clau d'aquells anys i de la nova generació que treballa a l'Antàrtida.\nFAQs sobre la protecció de dades per a empreses\nEl president del Parlament, Roger Torrent, a l'entrevista al programa "Acció política" de TV3\nTorrent parla de nova ingerència de l'Estat en no publicar, il·legalment, els nomenaments\nMariano Rajoy durant la seva compareixença d'aquest divendres 25 de maig\nJoc de mocions: PSOE i Ciutadans mouen fitxa i Rajoy s'empipa


Els nous aniversaris a les escoles, menys consumistes i més inclusius | AMPA IPSE BLOC ... un espai per a la comunicació i per a la participació.\nEls nous aniversaris a les escoles, menys consumistes i més inclusius\n15/10/2017 — ampaipse\nLes festes les celebren conjuntament tots els nens que fan anys el mateix trimestre i s’acota el pressupost.\nFugint de la fórmula clàssica, a l’Escola Eixample 1 celebren els aniversaris dels alumnes amb un “ritual de la vida” inspirat en el mètode Montessori. També eviten les llaminadures i els pastissos de qualsevol tipus. Com aquesta, moltes escoles catalanes han decidit abandonar la manera tradicional de celebrar els aniversaris per fer-los de forma “col·lectiva i menys materialista”.\nL’Escola Eixample 1 -una de les sis de nova creació a Barcelona que aquest any utilitzen un mètode innovador- fa una “celebració de la vida”, que consisteix a posar un sol de cartolina al centre de la classe i, al voltant, 12 cartells de diferents colors, un per cadascun dels mesos de l’any. Tots els alumnes s’asseuen al voltant formant un cercle. “És una celebració de la vida: es tracta de donar la importància al pas del temps dels nens”, apunta la tutora de P3 Cristina Fernández, que explica que al centre de l’aula se situa “el sol que escalfa” i que el nen que celebra l’aniversari “representa la Terra”. El ritual consisteix que el nen que fa anys porta fotos de quan era més petit “per prendre consciència del pas del temps”, i la mestra fa una “espècie de conte” de la seva vida.\n“Es tracta de donar importància al seu dia”, apunta Fernández, que afegeix que als nens els “agrada molt” perquè ho consideren un “moment màgic”. A més, la tutora defensa que és una bona manera de celebrar un aniversari en què tots els alumnes se sentin inclosos. “Cada cultura té una forma diferent de celebrar l’aniversari i aquí tothom hi té cabuda”, apunta Fernández. Finalment mesuren amb un fil el nen que fa anys. “L’anomenem el fil de la vida i serveix per veure l’evolució del nen”, apunta la tutora.\nSi bé el ritual de l’Escola Eixample 1 és minoritari, cada vegada més escoles promouen que les festes es facin de forma trimestral ajuntant tots els nens que fan anys en aquella època. També n’hi ha moltes que han optat per prohibir que els pares portin pastissos el dia de l’aniversari i d’altres no permeten que estiguin fets a casa per evitar qualsevol problema de salut. Així, obliguen els pares a portar el tiquet de la compra del pastís.\nUn exemple és el de l’escola d’una de les filles de Cristina Martínez, en què es va decidir que no es farien regals i que els aniversaris se celebrarien conjuntament per trimestres. “Les festes se solen celebrar en parcs públics: els pares porten menjar i s’organitzen jocs infantils”, apunta Martínez. Segons explica hi ha nens que fan festes paral·leles que celebren exclusivament el seu aniversari, però assegura que s’hi convida tota la classe. També hi ha nens que fan festes amb el seu grup d’amics, -cinc o sis nens-, però les invitacions no es reparteixen a l’escola “per evitar que hi hagi alumnes que se sentin desplaçats”.\nEl cas és que Martínez recorda com a l’antiga escola de la seva filla hi va haver problemes entre alumnes per les festes d’aniversari. “Es va organitzar una festa per a 23 alumnes i se’n van deixar dos fora”, apunta la Cristina, que afegeix que les famílies dels alumnes apartats van organitzar una festa alternativa per fer boicot. Segons explica Martínez això va generar una “crisi” entre les famílies de la classe, que no entenien per què s’havien apartat dos nens.\nTambé celebren les festes de forma trimestral a una escola de Rubí. En aquest cas són les famílies les que han organitzat aquest format. “Vam veure que era insostenible que cada nen convidés tots els seus amics: gairebé cada cap de setmana teníem una festa”, explica el Martí -nom fictici-, que és pare de dos fills. Quan arriba el moment de celebrar la festa, són els pares els que busquen la data més adequada.\nLes festes se solen celebrar en parcs quan fa bon temps i en llocs tancats a l’hivern. Com que es tracta d’una escola pública amb tot tipus d’alumnat, no s’imposa cap preu pel regal. “El pare del nen que fa anys compra el regal i el dia de l’aniversari hi ha un pot en què cadascú posa els diners que vol i que pot”, expressa el Martí.\nLa crisi, un canvi de paradigma\nDavant d’aquest canvi en la celebració dels aniversaris, el professor de pedagogia de la Universitat de Barcelona (UB) Enric Prats considera que “tot el que sigui racionalitzar situacions que agafen volums excessius, està bé”. “Tot allò que tingui un caràcter més inclusiu, ho aplaudeixo”, diu Prats, que considera que ara les festes són més de “grup”. No obstant això, recorda que el nen pot fer la festa amb qui vulgui. “És compatible que es facin festes més inclusives amb el fet que els nens escullin amb qui es troben més a gust”, apunta.\nPrats creu que la crisi econòmica pot haver tingut alguna cosa a veure amb aquest canvi i considera que racionalitzar és “positiu”.\nEls nens d’agost, els més perjudicats\nEncara que les festes d’aniversari estiguin evolucionant, l’alumne que ha nascut a l’agost continua sent el clar perjudicat. Aquests estudiants no poden celebrar el seu aniversari a l’escola i, si volen fer una festa, es troben que molts dels seus amics són fora de la ciutat de residència. “Els nens de l’agost són els grans marginats”, apunta el professor de pedagogia de la Universitat de Barcelona (UB) Enric Prats, que considera que una solució és passar la festa al final de curs, al juny. “S’ha de fer quan s’acaba el curs i no quan comença, perquè llavors ja es troben amb una altra mestra i fins i tot es poden trobar amb un altre grup de companys de classe”, recomana Prats.\nNÚRIA MARTÍNEZ – ara\n« Quan els ‘wearables’ per a l’exercici físic propicien el sedentarisme\nEls mestres catalans rebutgen les acusacions d’adoctrinament ideològic de l’alumnat »


Memòries en blanc-i-violeta | Carles González | girona | Girona | L'Esportiu de Catalunya\nMemòries en blanc-i-violeta Memòries en blanc-i-violeta Memòries en blanc-i-violeta Memòries en blanc-i-violeta + Memòries en blanc-i-violeta E-mail\nRetorn. Eusebio torna a Valladolid, a casa seva, on té família, amics i múltiples vincles, per enfrontar-se al club en què va créixer com a futbolista, va fer-se un nom i va acabar retirant-se\nEusebio Sacristán, el dia en què es va retirar com a futbolista professional amb la samarreta del Valladolid EFE.\nMemòries en blanc-i-violeta Memòries en blanc-i-violeta Memòries en blanc-i-violeta Memòries en blanc-i-violeta Memòries en blanc-i-violeta E-mail\nEusebio Sacristán torna a casa. Nascut i criat a La Seca, petita localitat de Valladolid, sempre s’ha definit com un “noi de poble”, orgullós d’unes arrels que té presents i a les quals, aquest vespre, s’enfrontarà al José Zorrilla. “Hi tinc família i amics. Molta gent que conec que és molt afí i té molta estima al Valladolid, però també n’hi ha molts que me’n tenen a mi. M’intento abstreure una mica de tot plegat”, reconeixia ahir el tècnic del Girona.\nI és que Eusebio és una personalitat important a la ciutat castellanolleonesa, de la qual és fill predilecte, després d’haver passat gran part de la seva carrera com a futbolista al Valladolid. “Em centro al cent per cent a preparar el partit, en el meu equip i en els jugadors, de manera professional. Haig de deixar de banda aquest punt sentimental”, va indicar Eusebio, que hi va insistir: “És el que he de fer, el meu deure i el que em demana el cos.”\nLa seva història en blanc-i-violeta es remunta al 1979, any en què va enrolar-se en el club en edat de juvenil. Una sola prova, va necessitar el jove i menut Eusebio, posseïdor d’una privilegiada tècnica i visió de joc i amb un gran colpeig, per convèncer els responsables i fer-se un lloc en un club en què es va fer gran. Del planter, al primer equip (1983-1987), per construir una carrera que el va portar a l’Atlético (1987-1988), al Barça (1988-1995), on va formar part del dream team, i al Celta (1995-1997), abans de tornar a Valladolid (1997-2002), on va acabar-se retirant amb 38 anys. Pel camí i en el record, els 543 partits disputats en la lliga, que el fan ser el tercer futbolista amb més enfrontaments jugats en la competició, darrere de Raúl González i Andoni Zubizarreta, i, molts títols, de blaugrana, el més important, la copa d’Europa (1992).\nTot un emblema de Pucela, son múltiples els vincles que hi guarda, com ara la fundació que porta el seu nom, amb seu a Valladolid, que intenta millorar la societat a través dels valors de l’esport mitjançant diversos projectes, o, diferent i, a mode de curiositat, la relació que manté amb Cuatro Rayas, el principal patrocinador del Valladolid, que és un celler de vins de La Seca, el seu poble natal, de la qual és soci.\nEl retorn, així doncs, serà, sens dubte, especial, però no serà la primera vegada com a entrenador. Ja hi va tornar sent el preparador del Barça B, en què va perdre en dues ocasions (1-0, a la 2011/12 i 7-0, a la 2014/15), amb la Real Sociedad, però sí que hi va guanyar, en un matx de copa (1-3, a la 2016/17). Amb el Celta, l’altra banqueta que ha ocupat, no s’hi va enfrontar.\nPer a Onésimo, també\nPer al segon entrenador del conjunt gironí tampoc serà un partit més. Onésimo Sánchez és natural de Valladolid i va començar al club blanc-i-violeta, tant de futbolista com d’entrenador. De jugador va debutar amb 18 anys i va estar-hi en dues etapes; com a tècnic va arribar a dirigir el primer equip (2009/10) a primera divisió, després de rellevar el destituït José Luis Mendilibar, però deu jornades més tard també va ser acomiadat a causa dels mals resultats.\nM’intento abstreure una mica de tot plegat. Em centro al cent per cent en el partit\nJa ha visitat Pucela com a entrenador dirigint el Barça B i la Real Sociedad\nHaig de deixar de banda aquest punt sentimental\nva jugar Eusebio en la lliga (Valladolid, Atlético, Barça i Celta). És el tercer amb més duels.\nEls ex a les files del Valladolid\nHi ha tres integrants del conjunt castellanolleonès que van passar pel Girona que aquest vespre se les hauran amb el seu passat. És el cas de Rubén Alcaraz i Kiko Olivas, dos jugadors que no van comptar massa en l’entitat blanc-i-vermella i que ara al Valladolid son importants i titulars. Tots dos van arribar l’estiu del 2015 i, després de l’ascens a primera, Alcaraz va ser cedit a l’Almeria i Olivas va marxar al Valladolid, on s’hi afegiria Alcaraz a l’inici d’aquesta campanya. L’altre exjugador del Girona és Diego Ribera, el segon entrenador del Valladolid, que va ser davanter del conjunt gironí durant el curs 2003/04.\nL'Esportiu. Girona 23-04-2019, Pàgina 5


«No tot és la química. Hem d’obrir-nos a la resta d’indústries» | Notícies TGN - Notícies de Tarragona Diari Digital\n«No tot és la química. Hem d’obrir-nos a la resta d’indústries»\nEntrevista al president de l’AEST, Miguel Ángel Rodríguez\nPer Oriol Montesó. Actualitzat el 10/03/2016\nL ’Associació d’Empreses de Serveis de Tarragona (AEST) integra empreses dedicades a la prestació de serveis de manteniment industrial i serveix auxiliars en general. Parlem amb el seu president.\nÉs una associació que engloba les empreses que donen servei al món industrial de Tarragona.\nCom i per què sorgeix?\nNeix el 2006 després de detectar una sensació dins de l’AEQT que necessitava un interlocutor únic per poder tractar temes que tinguessin a veure amb el món que envolta les empreses. Des del punt de vista de la seguretat, de la formació, de la qualitat del treball…\nInterlocució perquè parlem de molts milers de treballadors, no?\nPensa que a l’AEST es mouen uns 6.500 treballadors en front dels 4.000 de l’AEQT. Entrem dins de les químiques molts més professionals que els que hi ha en plantilla. I això no es veu normalment però l’impacte econòmic és molt important.\nQuina ha estat la tasca de l’AEST durant aquests deu anys?\nBàsicament activar, promoure i fer que funcioni, juntament amb l’AEQT, tot el tema de seguretat a les empreses marcant pautes i normes de projectes de seguretat propis entre empreses; coordinant que la formació dels treballadors de totes les empreses químiques sigui la mateixa; promovent la formació dual, fent convenis amb els col·legis professionals perquè les empreses es comprometin a contractar…\nAra estem en una altra fase. El món ha canviat després de la crisi. Hem de desvincular-nos cada cop més de la química i obrir-nos a la resta d’indústries. Pensa que qualsevol empresa de serveis que ve a Tarragona vol associar-se a l’AEST pel networking que generem. Un 85% dels treballadors del sector pertanyen a la nostra associació.\nEls serveis estrella en qualsevol petroquímica són el manteniment mecànic o electromecànic. Però n’hi ha moltíssims més: l’enginyeria, la jardineria, les neteges industrials…\nLes químiques tendeixen a l’externalització?\nAra estem en una fase neutra. Les empreses que contracten, no agafen gent pròpia. La tendència és tenir el mínim personal propi posible i el màxim externalitzat. Perquè tenir personal propi no és tenir una persona avui sinó que és un projecte de futur. I això les grans multinacionals ho han abandonat perquè ja no fan projectes a llarg termini. En canvi, les empreses de serveis sí, perquè el servei és nucli del treball de l’empresa. Quan em marxa un treballador em dóna un disgust perquè he invertit molt en aquesta persona. L’esperit d’una empresa de serveis és aquest: donar serveis. El d’una empresa química és fer productes. És com si jo, en comptes de contractar la neteja, generés una activitat pròpia de neteja de les instal·lacions. Aquest no és el meu negoci, no em sortiria a compte.


Pornografia: anar a l’arrel\nSovint s’assenyala la paradoxa que una civilització tan interconnectada com la nostra generi tanta incomunicació. Una derivada és que vivim en una societat hipersexualitzada i, en canvi, les relacions sexuals disminueixen. Un estudi mostra que entre 1989 i 2014 hi hagué gairebé deu vegades menys relacions sexuals per any als Estats Units. Una de les causes d’aquesta disminució és la pornografia, que ha trobat una gran plataforma a internet amb xifres de consum i de negoci astronòmiques. Però la recerca solitària de plaer entotsola la persona o la porta a la prostitució, que distorsiona les relacions sexuals, les deshumanitza i en fa perdre la dimensió transcendental. Hi dediquem el Primer Pla.\nEn una civilització tan precoç com la nostra i amb una educació afectivosexual deficient o gairebé absent entre nosaltres, l’addicció a la pornografia és la causa de moltes relacions sexuals conflictives: augment d’avortaments en edats primerenques, increment de violència de gènere entre joves i, fins i tot, entre menors d’edat. Esfereeix la recent operació de la Policia que va identificar més de 100 menors, la majoria de 13 anys, que van gravar vídeos pornogràfics, sols o acompanyats per amics i familiars, i que posteriorment pujaven a les seves xarxes socials amb la finalitat d’aconseguir reconeixement i «m’agrada».\nDel 22 al 25 d’agost, la Delegació de Pastoral Familiar de l’arquebisbat de Barcelona organitza el curs Teen Star (estel adolescent) que pretén formar monitors per tal que l’educació afectivosexual arribi a molts joves i famílies. El curs està adreçat també a pares, professors, monitors, catequistes, sanitaris, sacerdots i religiosos que acompanyen l’educació afectiva i sexual d’adolescents i adults joves. L’objectiu prioritari és ajudar-los a donar una resposta sòlida a moltes de las preguntes que es plantegen sobre l’amistat, l’amor, la fecunditat i la sexualitat.\nEn el marc del nostre 40è aniversari iniciem dues seccions estiuenques vinculades a la nostra història: Tirant d’hemeroteca (pàg. 20-21) i 40 anys d’Església en clau femenina (pàg. 38).


ARAMULTIMÈDIA - L'Ajuntament xifra en 90 per cent l'èxit en el tractament de la processionària a Alcoi\nEn els últims dos mesos s'han atés 9 incidències en llocs on ha proliferat de nou la processionària\nL'eruga de la processionària està generant maldecaps enguany, amb la proliferació en diferents zones. En els últims dos mesos s'han atés un total de 9 incidències, algunes en llocs on ja es fa un tractament preventiu, però on s'han creat noves bosses; i altres en llocs que fins ara no estaven inclosos en els punts de tractament habituals, sobretot en la zona més alta de l'Eixample.\nQue l'èxit del tractament no siga del 100 per cent, des del consistori ho atribueixen als terrenys de titularitat privada, i l'Ajuntament ha fet un requeriment als propietaris per què "actuen amb celeritat". Aquestes parcel·les poden ser focus de contaminació d'altres parcel·les properes, i per això es recomana que prenguen mesures com la col·locació de trampes en els mesos d'estiu, polvoritzar insecticida en octubre i novembre i podar adequadament les bosses que apareguen.\nLokímica és l'empresa que s'encarrega del tractament de la processionària a Alcoi des de l'any 2004. Expliquen que aquest tractament ha de fer-se de manera interrompuda tots els anys per tal de mantindre els baixos nivells d'erugues, ja que "l'eliminació total no es pot aconseguir". I és que la processionària a Alcoi és endèmica i no epidèmica, és a dir, la trobarem sí o sí als arbres perquè el nostre clima afavoreix el seu desenvolupament. Per això són importants els tractaments continus, per reduir al màxim la seua incidència.\nEn l'informe de Lokímica sobre el tractament fet per al període 2017-2018 expliquen que s'intenta fugir de plaguicides que afecten l'entorn natural, així que s'utilitzen trampes amb feromones que atrauen els mascles en la fase de papallona, abans de reproduir-se amb una femella. Les trampes es posen en els mesos d'estiu, en un total de 30 localitzacions de la ciutat. Des de Lokímica estimen que cada mascle d'eruga atrapada a temps evita la cria d'entre 500 i 1.000 erugues noves. A Alcoi en la campanya activa s'han atrapat un total de 619 mascles, per la qual cosa s'estima que s'ha evitat la proliferació de més de 350.000 erugues.\nA banda de les trampes, en el mes de novembre també es va fer un tractament preventiu amb polvorització d'insecticida en els pins, o amb endoteràpia (una tècnica per la qual l'insecticida s'inocula a l'arbre que l'incorpora a la sàvia i arriba a les fulles de les quals s'alimenten les larves). Són tractaments que es fan en zones on hi ha pins de gran envergadura, molt alts, i als quals és difícil arribar amb les trampes.\nA banda de tot açò, des del 27 de desembre i fins al 21 de febrer del 2018, s'ha atés un total de 9 incidències en llocs on la processionària ha tornat a aparéixer en quantitat, o en zones on fins ara no es feia tractament. Així, s'ha actuat de nou a l'IES Andreu Sempere, els col·legis Horta Major i Santa Ana, el parc del carrer Músico Serrano, el centre de dia de l'Alzheimer, la piscina municipal José Trenzano, el carrer Periódico Ciudad, i el recinte firal on està la pista de BMX. També s'ha rebut una incidència del carrer El Sargento, on no s'ha pogut actuar per ser de propietat privada. Lokímica assegura que a finals de febrer s'ha fet una segona comprovació en els llocs més conflictius, i s'han retirat més bosses de l'IES Pare Vitòria, o la Vaguada. També s'han retirat bosses no actives, però que podien generar alarma, per exemple, en el parc del carrer Periódico Ciudad.\nUn treballador de Lokímica en el moment del tractament en arbres per reduir la processionària\nL'eruga de la processionària està generant maldecaps enguany, amb la proliferació en diferents zones. En els últims dos mesos s'han atés un total de 9 incidències, algunes en llocs on ja es fa un tractament preventiu, però on s'han creat noves bosses; i altres en llocs que fins ara no estaven inclosos en els punts de tractament habituals, sobretot en la zona més alta de l'Eixample. Que l'èxit del tractament no siga del 100 per cent, des del consistori ho atribueixen als terrenys de titularitat privada, i l'Ajuntament ha fet un requeriment als propietaris per què "actuen amb celeritat". Aquestes parcel·les poden ser focus de contaminació d'altres parcel·les properes, i per això es recomana que prenguen mesures com la col·locació de trampes en els mesos d'estiu, polvoritzar insecticida en octubre i novembre i podar adequadament les bosses que apareguen. Lokímica és l'empresa que s'encarrega del tractament de la processionària a Alcoi des de l'any 2004. Expliquen que aquest tractament ha de fer-se de manera interrompuda tots els anys per tal de mantindre els baixos nivells d'erugues, ja que "l'eliminació total no es pot aconseguir". I és que la processionària a Alcoi és endèmica i no epidèmica, és a dir, la trobarem sí o sí als arbres perquè el nostre clima afavoreix el seu desenvolupament. Per això són importants els tractaments continus, per reduir al màxim la seua incidència. En l'informe de Lokímica sobre el tractament fet per al període 2017-2018 expliquen que s'intenta fugir de plaguicides que afecten l'entorn natural, així que s'utilitzen trampes amb feromones que atrauen els mascles en la fase de papallona, abans de reproduir-se amb una femella. Les trampes es posen en els mesos d'estiu, en un total de 30 localitzacions de la ciutat. Des de Lokímica estimen que cada mascle d'eruga atrapada a temps evita la cria d'entre 500 i 1.000 erugues noves. A Alcoi en la campanya activa s'han atrapat un total de 619 mascles, per la qual cosa s'estima que s'ha evitat la proliferació de més de 350.000 erugues. A banda de les trampes, en el mes de novembre també es va fer un tractament preventiu amb polvorització d'insecticida en els pins, o amb endoteràpia (una tècnica per la qual l'insecticida s'inocula a l'arbre que l'incorpora a la sàvia i arriba a les fulles de les quals s'alimenten les larves). Són tractaments que es fan en zones on hi ha pins de gran envergadura, molt alts, i als quals és difícil arribar amb les trampes. A banda de tot açò, des del 27 de desembre i fins al 21 de febrer del 2018, s'ha atés un total de 9 incidències en llocs on la processionària ha tornat a aparéixer en quantitat, o en zones on fins ara no es feia tractament. Així, s'ha actuat de nou a l'IES Andreu Sempere, els col·legis Horta Major i Santa Ana, el parc del carrer Músico Serrano, el centre de dia de l'Alzheimer, la piscina municipal José Trenzano, el carrer Periódico Ciudad, i el recinte firal on està la pista de BMX. També s'ha rebut una incidència del carrer El Sargento, on no s'ha pogut actuar per ser de propietat privada. Lokímica assegura que a finals de febrer s'ha fet una segona comprovació en els llocs més conflictius, i s'han retirat més bosses de l'IES Pare Vitòria, o la Vaguada. També s'han retirat bosses no actives, però que podien generar alarma, per exemple, en el parc del carrer Periódico Ciudad.


les notes del Pep Molsosa: Eleccions a l'Ateneu de Barcelona\nUna entitat cultural que ha crescut darrerament fins els 4.000 socis, que té un pressupost anual de 2,9 milions d'euros, que obté a parts iguales dels socis, dels ingressos propis i d'aportacions d'empreses.\nLes eleccions seran el 17 de març. I fins ara, semblava que no hi hauria color, doncs el candidat previst, el Ferran Mascarell semblava tenir, diuen, un ampli consens. En passar a ser conseller, el candidat "continuista" és ara Francesc Cabana. Que no deu tenir tan ampli consens, doncs a darrera hora ha sortit un altre candidat: Norbert Bilbeny.\nNo sóc soci de l'Ateneu, tot i que he anat a dinar algunes vegades al seu simpàtic restaurant.\nPenjo aquesta nota en veure la composició de la candidatura continuista.\nAmb tots els respectes, i amb tot el risc de cagarla, m'ha fet pensar en el que sovint retrata l'Antoni Puigverd. El poder econòmic, cultural y polític de Catalunya estaria dominat per "clanes familiares, grupos de presión, patriciado cultural, estirpes políticas, familias judiciales, tribus económicas, apellidos históricos, aristocracias de partido o sindicato, castas de traficantes de influencia, hermandades generacionales ...", diu el Puigverd en el seu article "Feudalismo democrático", a La Vanguardia del 24.09.2007.\nJo vaig anotar l'article al blog reclamant "sacatapus" pels molts taps que denunciava el Puigverd !\nPotser no és això. Potser no.\nPerò que el candidat a president de l'Ateneu sigui gendre del Jordi Pujol,\ni que una vicepresidenta de la candidatura sigui Pilar de Torres, presidenta de Ifercat, l'empresa que construeix la línia 9 del Metro, casada amb Antoni Zabalza, president d'Ercros i ex-secretari d'Estat d'Hisenda ...\nPotser no hi ha més gent per impulsar projectes culturals com aquest ...


Els DISSENYS MÉS INTRESSANTS D'AMPOLLES DE VI\nEscrita per Raimivi Sefed - 9/10/2014\nLa majoria de les persones fixenmolt en les etiquetes i presentacions de les ampolles de vi i cava. Els noms, etiquetes i la pròpia ampolla són per si mateixos important elements comunicatius que poden cridar l’atenció del públic per una banda a la vegada que transmeten la identitat del propi vi i els valors del celler.\nEl Xitxarel•lo (Celler: Martí Serdà) (Disseny: Albert Virgili)\nUna marca i disseny divertit i gamberro a parts iguals fan d’aquesta ampolla estampada una oda als renecs del català. Com ells diuen és un vi “insultanment deliciòs” i com ja imaginareu pel joc de paraules del nom és un 100% xarel•lo\nAltavins (Celler: Altavins) (Disseny: Sr. Estudi)\nInteressant el procés de creació de la tipografia de les etiquestes dels vins d’aquest celler fet amb terra procedent de les pròpies vinyes. Or en els premis de disseny Laus 2013.\nVi novell 2013 (Celler: Masroig) (Disseny: Atipus)\nCada any el Celler Masroig ens sorprenen amb un disseny diferent i popular pel seu vi de l’any. Aquest an…\nPARAULES I VI\nEscrita per Raimivi Sefed - 9/03/2014\n“Tota llengua és un temple en el qual està tancada l’ànima del que la parla” (Oliver Wendell, 1809-1894) (Poeta, metge, professor i autor nascut als EEUU.)\nQueeee.....per què he triat aquest tema? Doncs suposo pel mateix motiu que el dia que vaig llegir la frase que encapçala el blog....i em va cridar l’atenció.\nAquesta frase em va portar al passat:a una escola de principis dels 70 on un mestre voluntariós, d’amagat, ens ensenyava a escriure la llengua que parlàvem però que no podíem estudiar. O també a la incomprensió/tristesa de l’àvia perquè durant uns anys la seva cançó preferida havia estat prohibida.\nSuposo que el fet que la meva generació visqués aquestes circumstàncies m’ha portat a la creença que un idioma és molt més que uns sons, una gramàtica o una ortografia; i com bé diu el poeta Wendell, és l’ànima del poble que el parla.\nI per aquest motiu la tradició oral popular catalana és plena d’exemples relacionats en el món del vi (tan lligat a la cultura i a “l’ànima” del nostre p…\nEscrita per Raimivi Sefed - 9/02/2014\nMoltes vegades m’he fet una sèrie de preguntes, que ara intentaré desvetllar, sobre el vi que s’utilitza a missa.\nQuin vi es beu a missa? La condició essencial per a la denominació "vi de missa"es que ha de ser absolutament "natural, a partir del raïm". Els graus d'alcohol no tenen importància, per aquest motiu el vi de missa varia en general entre els 11 i els 15 graus. Els sacerdots víctimes de l'alcoholisme han estat autoritzats pel Vaticà a beure vi sense alcohol.\nCom s’elabora? El most de raïm inicia una lenta fermentació fins a aconseguir el punt òptim de sucres, moment en el qual s'afegeix alcohol per aturar la fermentació i deixar el vi de missa amb una quantitat de sucre natural residual que li confereix aquest to particular de vi semi-dolç amb color or brillant i un paladar ric amb sabors de raïm fresc.\nQuè va originar la tradició? La utilització del vi en l'eucaristia s'origina en el relat de l'Últim Sopar fet en els evangelis, on s…


La Turinada demostra un cop més que és un dels actes més multitudinaris de les festes del Tura - Olot TelevisióOlot Televisió\nRedacció - Olot - Publicada a les 01:14\nÚltima actualització 09 set. 2016\nLa d’aquest dijous és, sense cap dubte, una de les nits més intenses de la festa major d’enguany. La Turinada i el Ball de l’Hora són dos dels moments més esperats pels joves i que organitza la Penya els Murruts. Al punt de la mitja nit es va donar el tret de sortida d’un dels actes més esbojarrats de les festes.\nPer segon any consecutiu la comitiva ha començat a caminar des de la plaça de laMuralla i ha continuat fins arribar a la plaça del Mig, amb una sola feixa. Enguany ha comptat amb la participació de la xaranga L’Esclafit i les bandes Bloc Quilombo, Marrinxos Band, Bufant fort street band, VanDalmogàvers i Els Trenkabaketes del Pont.\nNo hi ha cap dubte que la Turinada és un dels actes més multitudinaris de les festes del Tura. Les imatges parlen per si soles. Centenars de joves recorrent el centre d’Olot acompanyats de les bandes de tambors i amb la necessària aigua que llencen a dojo els veïns des dels balcons mentre el públic ho acompanya amb els seus càntics.\nUna riuada de gent ocupa la part central del carrer mentre a les bandes hi ha el públic que s’ho mira. Tothom hi busca persones conegudes. Però aquesta no és una tasca fàcil perquè les aglomeracions són constants i la intensitat de la festa transforma a més d’un. És un moment de disbauxa total, on passar-ho bé és la premissa principal.\nPer a molts la Turinada és el tret de sortida d’una nit molt intensa que només ha fet que començar i que acabarà molt tard, o molt aviat pel matí, segons com es miri.


NOU PROJECTE: Hotel-Boutique Tropical - Vidresif Blog\nNOU PROJECTE: Hotel-Boutique Tropical\nPublicada el 22/10/19\nTropical Barcelona és l’últim projecte de Vidresif, es tracta d’un Hotel-Boutique situat a Gavà, davant la platja. Aquest edifici era un antic restaurant, que ha estat completament reformat en un luxós Beach Club i un exclusiu hotel.\nCompta amb 12 suites i una suite presidencial, creant un ambient exclusiu i privat. A més, disposa d’un restaurant totalment renovat, una àmplia zona exterior amb piscina i un Beach Club.\nVidresif ha subministrat tots els vidres tècnics per al projecte. Els vidres s’han fabricat per complir amb totes aquelles necessitats de les diferents instal·lacions de l’hotel, com per exemple la privacitat a les habitacions, o la resistència i seguretat a les baranes de l’exterior, però sense deixar la qualitat i disseny de Vidresif.\nDescobreix aquest fantàstic projecte aquí.\n#Iso14001#Calidad#medioambiente#compromiso#responsabilidad Andorra arquitecte arquitectura Barcelona BOGOTA butirales de color CEKAL celebracion CERTIFICADO col·laboració comercial corporativo EIVISSA ESDEVENIMENT establecimiento Eventisf evento eventsif feria FORMACION futuro GIRONA innovacio jornada jornada tecnica KSIF PLUS La tagliatella MALLORCA onsif PREMI PREMIO producto PROJECTE proyecto proyectos PUBLICACIONS revolució SELLO DE CALIDAD Valencia ventana ventanas VIDRE AÏLLANT VIDRESIF vidrio


En marxa la Setena Edició d’Arrelats Folk Xàtiva | Blogdanses\nEn marxa la Setena Edició d’Arrelats Folk Xàtiva\n17 octubre 2017 22:42\nEls dies 20 i 21 d’octubre podrem assistir a la setena edició d’Arrelats Folk, Mostra organitzada per l’Escola de Danses de Xàtiva.\nLa presentació de la Mostra s’iniciarà el divendres dia 20 d’octubre amb un acte gratuït al carrer Ànimes, a les 19:30, amb el concert del grup de Palencia El Naán. Aquest grup posa el folk castellà en ple segle XXI, utilitzant codis artístics que connecten tant amb la gent gran, dipositària del llegat de la música tradicional, com amb els joves, per les seues lletres, poètiques i evocadores. El seu espectacle esdevé molt visual i dinàmic, amb una interpretació apassionada per part del grup d’un repertori d’extrema bellesa i qualitat estètica. El lloc escollit per aquest concert esdevé un indret especial del casc històric de Xàtiva, carrer tradicional que compta amb l’encant de les vistes a la Costa del Castell, baix d’un bonic mural que rememora la crema de la ciutat.\nLa Mostra continuarà el dissabte dia 21 d’octubre. Matí i vesprada dedicat a Menuts Arrelats. Des de les 11:00 fins a les 19:30 a la Plaça Sant Francesc i voltants, actes gratuïts per als xiquets i xiquetes: tradicionals Jocs de Fusta gegants al carrer, i a les 12:00, al mateix lloc, l’actuació del grup de teatre EL Ball de Sant Vito, amb l’espectacle La terra dels Babaus que posa en valor les titelles de guant tan tradicionals a les terres valencianes.\nPer la nit del mateix dia, a les 22:00, al Gran Teatre de Xàtiva, concert del grup de música Mayalde, prestigiós grup salmantí que des de fa més de 30 anys porta la seua música i les seues històries per tota Espanya, Europa, Amèrica i Àfrica i han rebut nombrosos premis. Els seus espectacles tenen molt de posada en escena i utilitzen per a la seua música instruments tradicionals i qualsevol objecte quotidià. Cada concert de Mayalde és una experiència inoblidable, on es barreja la música tradicional amb el sentiment, la festa, l’alegria i la naturalitat. Les entrades per aquest concert estan a la venda a Instant Ticket i a la Casa de la Joventut de Xàtiva en horari de matí. El preu 10 euros en amfiteatre i 12 euros en platea.\nAmb el concert de Mayalde es donarà per tancada la Mostra.\nL’organització d’Arrelats Folk Xàtiva compta amb el recolzament i patrocini de l’Ajuntament de Xàtiva, amb les regidories de Gran Teatre, Cultura, Turisme i Promoció Econòmica, a més de la pròpia Alcaldia. També a la Diputació de València, Renfe Cercanias, així com empreses i entitats com Bellver bedrooms B&B, Inelcom, Xàcex i Caixa Popular.\n– Mostrar la diversitat i riquesa del folklore en totes les seves vessants.\n– Apropar una vegada a l’any a la ciutat de Xàtiva diferents propostes culturals de qualitat al voltant de la música i dansa folk dels territoris valencians i d’arreu del món.\n– Promocionar culturalment i turística la ciutat de Xàtiva.\nComissió Arrelats Folk Xàtiva (Escola de Danses de Xàtiva):\n637202593 (Rakel Ferrero).\n656542437 (Josep Tomàs)\n+ info: https://www.facebook.com/pages/Arrelats-folk/\nXàtiva, 15 d’octubre de 2017\nComissió Arrelats Folk, Escola de Danses de Xàtiva\nLiteral. Tal qual. Com vos ho contem! La Sargantana ballà la Jota en Picanya, en el final de l'actuació del Grup del mateix nom a la vetlada del passat dissabte 2 [...]\nTitaguas quiere declarar su Mojiganga Bien de Interés Cultural 0


Gandia presenta la Guia de lectura estiu 2018 - Ayuntamiento de Gandia\nGandia presenta la Guia de lectura estiu 2018\nLa vicealcaldessa i regidora de Polítiques educatives, Lorena Milvaques, el regidor de Cultura, Joan Muñoz, i el responsable de Biblioteques, Toni Ordiñana, han presentat la “Guia de lectura estiu 2018”, amb la qual es vol incentivar l'hàbit de lectura des de les famílies.\nMilvaques ha destacat “la idoneïtat de la iniciativa i més ara que comença l'estiu i que les famílies disposen de més temps lliure, moment perfecte per a abordar la lectura i inculcar als fills i filles el bon hàbit. Quan més coneixement tinguen els nostres xicotets i xiquetes, quantes més aventures lligen a través dels llibres, més lliures seran en un futur. Des de la regidoria de Polítiques educatives es va a convocar una reunió amb els directors i directores dels centres de la nostra ciutat per a traslladar-los la proposta”. I ha aprofitat per a agrair la proposta a l'àrea de cultura i a l’Institut Municipal d’Arxius i Biblioteques, l’IMAB.\nPer la seua banda, Muñoz ha recordat que, “no solament és una guia de foment de la cultura, sinó que a més és un bon recurs per a recomanar els diferents actes culturals i tallers que van a tenir lloc en la nostra ciutat durant l'estiu”.\nFinalment, el responsable de Biblioteques de Gandia, ha subratllat que la lectura és fonamental per al desenvolupament dels xiquets i les xiquetes. De manera que amb l'arribada de l'estiu i el temps lliure és la millor època per a involucrar a les famílies en la consecució d'aquest objectiu, aconseguir l'hàbit de lectura. “Aquesta és una magnífica oportunitat per a contagiar als més xicotets l'estima pels llibres. La família i les lectures a casa, són la part més important del foment de l'hàbit lector. Dins del nucli familiar s'ofereixen moltes oportunitats per a explicar, dialogar, llegir en veu alta… i la lectura permet als pares, mares, filles i fills compartir moments inoblidables, conèixer històries junts, fer descobriments i comunicar sentiments”.


Parc de les Arts\nJUNTA A.V.V. DE JOC DE LA BOLA\nActualitzada 21/05/2021 a les 09:09\nÉs molt difícil d’expressar en unes línies els sentiments i sensacions que els veïns i veïnes del barri de Joc de la Bola estem tenint en aquests darrers mesos, per no dir en els darrers vint anys, pel que fa al futur Parc de les Arts.\nAra com ara, la primera fase del futur Parc de les Arts era realitzar el moviment de terres, l’anivellació del terreny i plantada dels primers cent set arbres no està finalitzada.\nEn realitat estava previst (així ens ho varen confirmar des de la regidoria d’Urbanisme en les diferents reunions que vàrem mantenir amb ells) que a finals de març o principis d’abril aquestes tasques estarien enllestides.\nPer cert, des de l’ajuntament es va endegar una proposta de plantada popular d’aquests arbres conjuntament als barris Ciutat Jardí i Joc de la Bola. Vàrem promocionar entre tot el veïnat un apadrinament dels arbres i anunciar el naixement del nou parc. El procés es va tancar amb èxit el passat 8 de maig amb més de 100 famílies inscrites. Dues setmanes després, al nostre barri els treballs previs per poder plantar no estan ni tan sols començats i l’arribada de la calor compromet molt l’èxit de la plantació. Què diem a les famílies inscrites per apadrinar un arbre?\nLa vergonya de viure una posada en escena amb càmeres, premsa i un petit tractor de l’inici de l’actuació s’ha quedat en això, en una vergonya. Com a ciutadans ens sentim menyspreats i relegats i amb una sensació d’impotència i, perquè no dir-ho, de tristor en comprovar com de difícil és poder confiar en una administració que, a nivells concrets i pràctics, hauria de vetllar pels interessos de la ciutat i dels seus habitants.\nEsperem que l’ajuntament compleixi els compromisos que va adquirir amb el barri de fer realitat el parc. I que els complexi amb diligència, ja que, per ara, veiem que el ritme dels fets és força descoratjador. Amb tota probabilitat, aquest escrit no els farà canviar d’actitud, però a nosaltres ens permetrà alliberar-nos, una mica, d’aquests sentiments i sensacions comentades anteriorment.\nAquest descampat, s'havia de quedar com estava. És un parking gratuït excelent, i ara només s'està complicant la vida als que porten els nens a escola, els que venen al mercat dijous i als que busquen aparcar sense que els robin. Tan de bo és paralitzi per sempre. Atentament un veí de tota la vida


Confiscats prop de 500 quilos de cocaïna al port de Barcelona | Catalunya | EL PAÍS Catalunya\nConfiscats prop de 500 quilos de cocaïna al port de Barcelona\nLa Guàrdia Civil ja havia detingut dimecres passat un estibador per 100 quilos de droga en un contenidor\nBarcelona 9 GEN 2017 - 23:04\tCET\nDiversos agents extreuen les bosses de cocaïna del contenidor. El País\nLa Policia i Vigilància Duanera han confiscat aquest dilluns prop de 500 quilos de cocaïna al port de Barcelona. Els agents han trobat una vintena de bosses esportives amb uns 20 quilos d'aquesta droga cadascuna, segons fonts policials consultades per EL PAÍS. Es tracta d'un dels decomisos més importants al port dels últims anys, després dels més de 700 quilos que la Guàrdia Civil va trobar el 2012 en un contenidor procedent de la República Dominicana.\nDiversos agents revisen les bosses amb droga. El País\nLa droga viatjava en un contenidor refrigerat carregat amb pollastres congelats i ha estat localitzada a primera hora del matí, a la terminal BEST del Port de Barcelona, que pertany a Hutchinson Ports. Diversos agents de la Policia Nacional i la Vigilància Duanera han descarregat el material i investiguen ara d'on procedia la droga i qui hi podria haver al darrere de l'enviament. De moment no hi ha cap detingut, segons altres fonts.\nA finals de desembre, en aquesta ocasió la Guàrdia Civil i Vigilància Duanera van trobar també més de 100 quilos de cocaïna amagats en un contenidor, en aquest cas a la terminal TCB. Dimecres passat, fruit de la investigació posterior, els agents van detenir un estibador del port, que presumptament és qui va descarregar el contenidor que contenia la droga, segons altres fonts consultades.


La sala Golem Blanes serà la seu dels Campionats de Catalunya d'Escalada de Dificultat i de Paraescalada - FEEC - Federació d'Entitats Excursionistes de Catalunya\nLa sala Golem Blanes serà la seu dels Campionats de Catalunya d’Escalada de Dificultat i de Paraescalada\nSelva Escalada esportiva Escalada Seleccions catalanes\nEscaladafeec , paraescalada , Sentlamuntanya , Sommuntanya\nLes inscripcions als Campionats de Catalunya d’Escalada de Dificultat i de Paraescalada ja estan obertes. Enguany, serà la sala Golem Blanes (La Selva) l’encarregada d’acollir els millors escaladors i paraescaladors catalans els dies 14 i 15 de maig. Un any més, escaladors i escaladores d’arreu del territori es reuniran en un emocionant cap de setmana per disputar-se els títols de Campions d’Escalada de Dificultat i de Paraescalada.\nPrograma del Campionat de Catalunya d’Escalada de Dificultat\nEl Campionat de Catalunya d’Escalada de Dificultat tindrà lloc el dissabte 14 de maig i estarà dividit en dues franjes horàries, matí i tarda. Al llarg del matí competiran les categories més joves, sub-12, sub-14 i sub-16; i després, a la tarda, serà el torn de les més veteranes, la sub-18, l’Absoluta i Veterans. La classificació de sub-20 sortirà de la d’Absoluts.\nLa recepció i posterior escalfament dels escaladors juvenils (Sub12, Sub14 i Sub16) serà entre les 7.00h i les 7.50h; la reunió tècnica a les 8.00h; i l’inici de les rondes classificatòries tindrà lloc a les 8.15h. Les finals començaran a les 12.00h i s’allargaran fins a les 13.30h. Després, a les 13.45h, s’entregaran els premis d’aquestes categories.\nPel que fa a les categories Sub18, Absoluta i Veterans, la seva benvinguda i posterior escalfament serà entre les 13.00h i fins a les 14.00h. La reunió tècnica serà a les 14.50h i l’inici de les rondes classificatòries, a les 15.00h. Quant a les finals, aquestes no s’iniciaran fins a les 18.30h per les categories Sub18 i Veterans, i les 20.00h per les categories Absolutes. L’entrega de premis d’aquestes categories serà a les 21.30h.\nPrograma del Campionat de Catalunya de Paraescalada\nL’endemà del Campionat de Catalunya d’Escalada de Dificultat, els millors paraescaladors i paraescaladores del territori es disputaran el títol del Campionat de Catalunya de Paraescalada. La jornada de diumenge s’iniciarà a les 8.00h amb la recepció dels participants, la reunió tècnica tindrà lloc a les 9.00h i les rondes classificatòries començaran, poc després, a les 9.30h. Després de les classificatòries, a les 13.00h tindran lloc les finals i, a les 15.00h, l’entrega de premis de les diferents categories.\nLes inscripcions als dos Campionats es poden realitzar a través del gestor d’inscripcions de la FEEC fins a l’11 de maig o fins a completar el nombre màxim d’inscrits, 100 en el cas del Campionat de Catalunya d’Escalada de Dificultat i 50 en el cas del Campionat de Catalunya de Paraescalada.


Voluntariat per La Mercè 2015! - Fundació Catalunya Voluntària\nFundació Catalunya Voluntària > Events > Esdeveniments > Voluntariat per La Mercè 2015!\nDijous 24/09/2015 11:00\nBarcelona-Plaça de Catalunya, 08002 Barcelona, Barcelona, España Get Directions\nVoluntariat per La Mercè 2015!\nVols participar com a voluntari a la Mercè 2015?\nBusquem voluntaris/es perquè ens ajudin a informar, a l’estand de la FCV, de les oportunitats que la FCV ofereix: voluntariat, cursos, intercanvis juvenils, etc. i vulguin compartir les seves vivències i experiències amb les persones interessades. L’estand estarà a Plaça Catalunya els dies 19, 20 i 24 de setembre.\nCompleta la fitxa d’inscripció especificant els dies i les hores que tens disponibilitat.\n*Per qualsevol dubte, us podeu posar en contacte amb la Sara al correu electrònic info@catalunyavoluntaria.cat o bé trucar al telèfon 93 412 44 93.\n2015-09-24 11:00 2015-09-24 19:00 Europe/Madrid Voluntariat per La Mercè 2015!\nVols participar com a voluntari a la Mercè 2015? Busquem voluntaris/es perquè ens ajudin a informar, a l’estand de la FCV, de les oportunitats que la FCV ofereix: voluntariat, cursos, intercanvis juvenils, etc. i vulguin compartir les seves vivències i experiències amb les persones interessades. L’estand estarà a Plaça Catalunya els dies 19, 20 i 24 de […]\nRegister for Event: Voluntariat per La Mercè 2015!


BQSalut / Incidència de les lesions en el bàsquet\nLa Dra. Silvia Treviño, coordinadora de l'Àrea de Salut de l'FCBQ, repassa algunes de les claus per entendre perquè es produeixen lesions en el nostre esport.\nEl bàsquet és un esport d'impacte, coordinació-oposició, amb contacte continu entre jugadors o jugadores. El joc es desenvolupa amb canvis de ritme i direcció constants a velocitats màximes i sub màximes en unes dimensions de joc reduïdes si considerem que competeixen en pista 10 jugadors o jugadores de grans dimensions.\nLa intensitat en la realització d'esforços obliga als nostres jugadors i jugadores a disposar d'una condició física adequada a la seva pràctica i en l'exigència a la qual han de respondre. Per això és necessari disposar dels instruments necessaris per orientar i conduir de forma convenient i correcte cada moment de la salut i creixement dels nostre jugadors i jugadores.\nTenir el suport constant d'especialistes, fisioterapeutes i preparadors/es físics amb els nostre equips de formació és indispensable per poder ser incorporat a la progressió dels i de les nostres esportistes, per poder créixer personal i esportivament.\nPer molt que planifiquem els entrenaments, les articulacions, els músculs i els tendons, no sempre toleren aquesta càrrega i creixen de manera sincrònica. Si a aquesta descoordinació en la tolerància i el creixement li afegim que el nostre esport té el salt i la carrera com a gestos principals, la detecció d'aquestes possibles alteracions osteomusculars ha de ser primordial per evitar, durant la temporada, l'aparició de lesions o l'inici d'una clínica dolorosa, impediment per poder desenvolupar totes les hores pautades d’entrenament i partit.\nLa detecció d’aquestes possibles alteracions o sobrecàrregues per mala adaptació a l’entrenament enfront el creixement del jugador o la jugadora es pot donar a la revisió mèdica d’aptitud esportiva, però que en etapes de formació és cada dos anys, per tant no és suficient; en aquest cas és fonamental que pugui ser detectada pels i les professionals de la fisioteràpia i preparació física en moments de pretemporada i durant la resta de la temporada, i ha de ser objectiva, registrada i valorada en el temps.\nSalts, arrencades, parades, esprints. Podem considerar el bàsquet amb un esport d'incidència lesional mitjana-alta.\nCom a característica principal del bàsquet, a banda de tractar-se d’un esport d’impacte i contacte, podem dir que l’activitat anaeròbica és determinant, això vol dir un treball que no necessita implícitament de la respiració per poder realitzar-la (és necessària una respiració ràpida) . És una activitat de curta durada però d'alta intensitat.\nEn aquest cas el múscul necessita molt oxigen per fer aquest tipus d’activitat, aquests músculs que són entrenats sota l'exercici anaeròbic es desenvolupen de manera diferent a nivell biològic, adquirint més rendiment en activitats de curta durada i gran intensitat. Tanmateix, és important tenir en compte que si volem allargar en el temps, hem intercalar petits descansos…\nEn aquest cas, on la força és un detall determinant generalment en els nois, en els que predomina un nivell hormonal de testosterona major, les lesions musculars són més predominants (centrant-se en la part anterior i posterior de la cuixa: m. recte anterior i m.biceps femoral).\nLes noies, en canvi, es lesionen de manera diferent als nois. En elles hi ha major predisposició a les patologies relacionades amb el genoll (condropaties, tendinopaties, luxacions, etc.) i risc de patir lesió de lligament creuat anterior (LCA) sense contacte (3/1 amb els nois), per múltiples factors com són els constitucionals (pelvis més ample amb angle Q entre maluc i genoll més agut), hormonals (sobretot en la segona fase del cicle menstrual on una hormona, la relaxina actua sobre tots els teixits del cos ja que canvia el nivell de laxitud del genoll en rotació) i la fatiga.\nDonat que hi ha factors tant en els nois com en les noies que poden ser modificats, hem de seguir treballant per poder mesurar-los, registrar-los i prevenir-los per evitar que produeixin lesions, sobretot en fases de creixement del jugador.\nBQSalut és una de les àrees integrades dins de la Federació Catalana de Basquetbol (FCBQ) i que té l’objectiu de reduir la sinistralitat en el Bàsquet Català mitjançant la formació i prevenció de lesions dels federats i federades. Aquesta àrea compta amb la col·laboració externa de la metgessa especialista en medicina de l'esport, Dra. Sílvia Treviño, i des d'aquesta també es dóna suport a l'organització de xerrades i jornades, o es porten a terme altres projectes com el Programa de Detecció i Prevenció de Lesions (DPL). Aquest programa elabora protocols específics en funció del risc de cada jugador o jugadora de patir una lesió, establert per edat, nivell, sexe i altres factors que poden influenciar en l'increment de lesions als nostres jugadors i jugadores.\nAcord de patrocini entre TGO DX i la Federació Catalana de Basquetbol


Paterna organitza cursos per a poder alimentar a les colònies felines\nPaterna organitza cursos per a obtenir el carnet d'alimentador de colònies felines\nL’Ajuntament de Paterna, a través de l’empresa Gestió i Serveis de Paterna, està organitzant nous cursos per a obtenir el carnet d’alimentador de les colònies felines del municipi.\nAixí ho ha anunciat hui la regidora de Benestar Animal, Serveis i Neteja, Merche Navarro, qui ha explicat que “en l’actualitat existeixen 72 colònies felines identificades a Paterna amb més de 70 voluntaris/es acreditats per a alimentar als gats que viuen en elles i volem ampliar el número per a garantir una millor cura dels animals, donant resposta a una creixent demanda ciutadana”.\nPer a això, organitzaran cursos en els quals els assistents aprendran la manera adequada d’alimentar-los, així com les cures i atencions que han de rebre per a garantir el seu benestar.\n“Perquè el pla de control de les colònies funcione és necessari que només les persones degudament formades i autoritzades siguen les que alimenten als gats en les zones controlades”, ha assenyalat la regidora Navarro al mateix temps que ha explicat que, en cas de detectar alguna colònia felina, és important que els veïns ho comuniquen a l’Ajuntament, o bé en les oficines d’Atenció al Ciutadà o mitjançant un correu electrònic a coloniasfelinas@serviciosdepaterna.es.\nA més, la regidora ha recordat que des de fa dos anys l’Ajuntament controla la proliferació de les colònies i estabilitza la població felina en el municipi, prioritzant sempre la salut dels animals.\nFins al moment, s’han identificat un total de 72 colònies felines a Paterna, 38 d’elles en el barri de la Canyada, 9 en el centre urbà, 3 en Lloma Llarga i 2 més en Terramelar.\nA més, s’han registrat 5 colònies en el Polígon Font del Pitxer, 7 al Parc Tecnològic i 8 en el polígon de Tàctica, on també es troba l’espai protegit per a felins que va obrir el consistori l’any passat.


Imatge d'arxiu de Jordi Cuyàs\nL’any passat, en plena tardor, trobo Jordi Cuyàs pujant la Riera, content com sempre, amb una carpeta de dibuixos sota el braç. “No serà què...”, vaig dir-li. “Guarda’m el secret que ningú no ho sap encara”. Setmanes després, amb el pastisser Claudi Uñó, mostrava a la capella dels Dolors el torró nadalenc de nova creació, inspirat en el barroc i amb el nom suggestiu de la mà de Viladomat.\nRecordo, fa molt temps, la ironia de Miquel Reniu en un acte públic al Museu de Mataró, dient que a la ciutat no eres ningú com a artista si no havies fet el cartell de Les Santes i el torró d’autor. Jordi Cuyàs (Mataró 1957 – Barcelona 2017), ja podia dir que havia entrat al quadre d’honor. Des del seu debut artístic, als 18 anys, quan estudiava primer de Belles Arts, es trobava ara en un moment realment dolç de creativitat i productivitat que malauradament s’ha torçat.\nA finals dels setanta i primers anys vuitanta, amb l’arribada dels Ajuntaments democràtics, l’obra pública va fer una forta embranzida. Sota aquesta perspectiva de sargir la ciutat (verb que solia utilitzar l’alcalde Manuel Mas per recuperar i intervenir en places i carrers), també sovintejaven les accions artístiques a l’espai públic. La transgressió necessària per revifar la ciutat que sortia de la grisor del franquisme.\nNo és estrany que Jordi Cuyàs s’associés amb gent de ment oberta. En solitari protagonitzà diverses accions d’impacte visual, com els “Pirulí 1, 2, 3 i 4”, al popular xino de la plaça de santa Anna. Són també els anys de desplegament de les idees transversals del col·lectiu CAPS.A, forjat el 1982 per Josep Manuel Calleja, Jordi Cuyàs i Jaume Simón, que inicialment també van comptar amb la participació de Lola Albarracín.\nSense oblidar el bateig de La Matarona, l’estructura vermella de cent metres de tub d’alumini, ideada per Jaume Simon i Jordi Cuyàs, l’any 1986. El gran Mecano nòmada de cent metres de tub d’alumini que, adoptant diversos angles i formes, es va muntar per primer cop a la plaça de l’Ajuntament. Viatjà aquell mateix any a Grècia, a la Biennal de la Mediterrània de Tessalònica i, posteriorment, s’alçà a diversos indrets de França i de Catalunya, abans del seu emplaçament durant molts anys a l’entrada de Mataró Oest (Plaça de França).\nJordi Cuyàs, hereu del talent del seu pare com a dibuixant, i hereu també de la seva afabilitat i bonhomia, demostra ben aviat que no vol encasellar-se. La seva trajectòria serà multidisciplinària, interessat com està en la fotografia, el cinema, el vídeo, l’escultura, la poesia visual, el teatre i una presència pública creixent al costat d’altres artistes. Totes les accions de l’època estan documentades al llibre-catàleg que ell mateix dissenyà, en ocasió de l’exposició “Art a Mataró 1959-1983”, anys de resistència i ruptura, a ca l’Arenas, Museu de Mataró.\nRumia idees, treballa conceptes i experimenta amb tota mena de tècniques i materials. Mai no es desentén d’allò que passa al seu voltant. El 1989 presenta “Berlín-Berlín”, amb motiu de la caiguda del mur, una exposició individual a la desapareguda sala d’exposicions de Caixa Laietana a la Riera.\nLes seves inquietuds com a dissenyador també prenen forma en revistes de referència. A mitjan anys vuitanta, deixa la petja gràfica a la capçalera i maquetació de continguts del mensual Mataroescrit. Després el relleva Artur Palomer “Pal” que se n’ocupa fins al darrer numero de la publicació (desembre 1993).\nEl 1995, el cartell de les Santes de Jordi Cuyàs, una blanca i una mulata amb una copa de cava, és objecte de polèmica en nuclis conservadors. Algunes botigues no el volen penjar. Això és una burla, una provocació, diuen. On s’ha vist. Presentar les patrones com dues cabareteres de barra americana. La polèmica està servida. Jordi Cuyàs em va dir un dia que a internet encara es paga per obtenir aquest cartell.\nL’any següent, Jordi Cuyàs és membre fundador d’ACM, l’Associació per la cultura i l’art contemporani de Mataró, de la qual emanen moltes idees, exposicions, projectes i intercanvis al llarg de dues dècades d’incessant trajectòria.\nEn el tombant de segle, no solament compagina l’activitat docent amb exposicions individuals i col·lectives, sinó que aporta els seus curts i vídeos de creació als singulars muntatges teatrals de Josep Rodri (Violències, Ferro Colat, Homes i Màquines, Overlock, Welcome...). També intervé a Fàbriques de Sons, cors a l’època industrial, creació conjunta del Cor Ciutat de Mataró i la Coral Cantiga, espectacle estrenat fa un any al CaixaFòrum de Barcelona.\nEl 2005 realitza un esgrafiat que es pot admirar al carrer de la Mercè (Camí Ral) dedicat a les santes Juliana i Semproniana. Dos anys més tard, a Can Palauet, presenta “El tamboret blanc”.\nLa seva última exposició individual (2013), amb motiu de l’any Espriu a Mataró,“Espectres al laberint grotesc”, viatja l’any següent al Museu Rural de l’Espluga del Francolí. Els espectres, 10 personatges de la ficció literària, els mites clàssics i el món mític del poeta de Sinera, prenen vida en els seus nínxols de llum, dins les parets blanques del cementiri. A les visites comentades que es van fer per a públic familiar, escoles i grups, tothom es va interessar pel miler de dibuixos que Jordi Cuyàs va fer per a la videoinstal·lació, un estiu sense vacances.\nQuan dibuixà l’Altíssim, va voler fer un homenatge a Buster Keaton i al dramaturg dublinès Samuel Becket, guionista del curtmetratge Film, estrenat el 1964 al Festival de Nova York. També Bertolt Brecht, és un dels seus poetes de capçalera. “L’art no és un mirall per reflectir la realitat, sinó un martell per donar-li forma”.\nLes paraules de l’Altíssim que inicien la Primera Historia d’Esther de Salvador Espriu van acompanyar el vaivé gestual continu i repetitiu de les 5 figures masculines (Altíssim, Plem, Eleuteri, Quel·la, Salom) i les 5 figures femenines (Ariadna, Vasthi, Trinquis, Tereseta, Maria Castelló) a les exèquies de Jordi Cuyàs al Tanatori de Mataró, el passat dissabte 26 d’agost. El batec de l’artista, un impressionant dibuix del seu cor en moviment, posà la cloenda a la cerimònia.\nJordi Cuyàs, que fa molt poc s’havia jubilat com a professor de disseny gràfic, il·lustració i vídeo a l’Escola d’Art i Superior de Disseny Pau Gargallo de Badalona, és una pèrdua molt sensible que brutalment envesteix molts projectes en curs i els deixa sense ànima. Pel seu alè creatiu, la seva generositat i el seu talent innat com a dibuixant, forma part dels artistes mataronins que de debò s’han fet estimar.


Prediccions estratègiques digitals per als pròxims cinc anys, segons Gartner | Microblau\nPrediccions estratègiques digitals per als pròxims cinc anys, segons Gartner\nInici » Our Blog » Prediccions estratègiques digitals per als pròxims cinc anys, segons Gartner\nGartner, una de les empreses de consultoria i recerca de referència en l'àmbit de les TIC, ha publicat recentment un informe en què prediu els reptes estratègics més rellevants a partir de 2018.\nDesprés de llegir la seva anàlisi hi ha diverses conclusions que ens semblen molt interessants per compartir:\nEl compliment dels objectius de negoci i la creació de valor dependrà de com les empreses i les persones adoptaran i utilitzaran la tecnologia.\nUna de les claus del negoci digital és que els actius digitals, les capacitats i els canals poden permetre'ns crear nous escenaris en els quals puguem extreure valor. Aprofitar les possibilitats de la tecnologia és una gran oportunitat per implicar clients, empleats i partners.\nLa velocitat a la qual se succeeixen els canvis requereix diferents habilitats i capacitats.\nLa versatilitat està a l'ordre del dia en l'era digital. Els professionals IT necessiten més habilitats centrades en el negoci i les persones que abans. La tecnologia digital té major impacte en aquestes àrees que les TI tradicionals, i la cartera de metodologies i tècniques és més gran (ciència de dades, Internet de les Coses, Intel•ligència Artificial...).\nL'any 2021 les marques que incloguin cerca visual i per veu incrementaran un 30% el seu negoci digital.\nLa cerca per veu és la que més creix en mòbil, i Google, Bing, Pinterest, Facebook o Apple estan activant sistemes de cerca visual en les seves apps (per exemple per buscar a partir d'una foto d'una peça de roba). El màrqueting hauria d'experimentar amb nous interfícies de cerca per millorar l'experiència de client i d'usuari.\nL'any 2021, més del 50% de les empreses invertiran més en bots o chatbots que en desenvolupament d'apps mòbils tradicionals.\nEn l'actualitat hi ha a prop de 300 companyies que desenvolupen brossa (assistents virtuals, xats automàtics, etc.) i que han recollit 24.000 milions de dòlars en finançament. Gartner recomana començar desenvolupant un bot en l'àmbit intern per provar el seu ús a l'empresa i anar seleccionant proveïdors.\nL'any 2020, la tecnologia de la Internet de les coses serà al 95% de l'electrònica de nous productes. En relació a això, fins a 2022, la meitat del pressupost de seguretat per al IOT es destinarà a solucionar fallides abans que a protegir.\nL'ús estès de IOT en entorns on la seguretat física és primordial (per exemple, sistemes automotrius, automatització d'edificis, processos industrials) donarà com a resultat un augment significatiu de la despesa. L'àmplia expansió de la tecnologia del IOT en els mercats de consum, comercials i industrials superarà les capacitats dels sistemes de suport, com per exemple a través de la distribució de pegats. Gartner proposa, entre altres recomanacions, considerar la implementació d'arquitectures d'alta disponibilitat, proporcionant la capacitat de continuar les operacions mentre es reemplacen els components.\nI, finalment, una predicció més orientada als models de negoci:\nL'any 2020, cinc dels set gegants digitals hauran aplicat l'autodisrupció per crear noves oportunitats de lideratge.\nEls gegants digitals han creat espais de mercat generant oportunitats en àrees que abans no eren significatives. L'acte-disrupció significa ser proactiu per acceptar la disrupció, tot i que canibalitzi un avantatge existent abans que ho faci un altre. Gartner suggereix aprendre d'aquests gegants per entendre les seves estratègies i veure quines lliçons podem emular.\nPots accedir a l'informe complet, previ registre gratuït, al web de Gartner.\nConsultoria, Consultoria IT, Desenvolupament d'apps, Desenvolupament web, E-commerce, Experiència d'usuari, Transformació Digital


← PER SANT JORDI: ROSES, LLIBRES I … MÉS ACTIVITATS I RECURSOS\nLLEGIR I CONFEGIR PARAULES AMB GRUPS CONSONÀNTICS I RACONS DE LECTURA →\nLàmina de Montse Roqué\nEl mes de febrer de l’any 2012 (sembla com si fos ahir) la MONTSE ROQUÉ del CREDA de Lleida va compartir amb nosaltres una sèrie de làmines creades per ella mateixa amb l’objectiu de treballar les rimes, una part molt important de la consicència fonològica. (Enllaç a l’article publicat fa tres anys en aquest mateix bloc)\nDescobrir les paraules que rimen és una activitat molt interessant ja que prepara els alumnes a l’hora de llegir i escriure: si són capaços de resoldre-ho a nivell oral ho tindran més fàcil a l’hora d’escriure i faran menys errors.\nDes de llavors hem estat utilitzant aquest materials amb bons resultats per part dels alumnes ja que els motiva moltíssim i permet aplicar-los seguint diferents metodologies de treball: petit grup, racons, tallers, de manera individual, per parelles…\nLàmina de Judit Boladeras\nAvui hem decidit recuperar aquests materials ja que la JUDIT BOLADERAS, estudiant de logopèdia, durant les pràctiques al CREDA del Bages ha elaborat unes noves làmines basant-se en el material elaborat per la Montse i també l’ha volgut compartir amb nosaltres. Segons explica la mateixa autora, de les 3 imatges ha intentat que almenys dues d’elles tinguessin una relació semàntica i així afegir-hi una nova dificultat.\nAixí, per exemple, en la següent tira d’imatges l’alumna de la Judit aparellava la maduixa i la llimona ja que totes dues tenien la mateixa categoria semàntica. Interessant la idea de la Judit!\nUs recordem les ACTIVITATS que es poden realitzar (segur que en trobareu moltes d’altres):\nUn MEMORY DE RIMES on els alumnes, cal que busquin aquelles paraules que acaben de la mateixa manera. Segons el nivell, es poden realitzar noves activitats com escriure o dir oralment una frase que contingui les dues paraules que rimen, buscar noves paraules que rimin amb les parelles formades, fer rodolins…\nLàmines elaborades per Judit Boladeras. Al final del document hi trobareu l’objectiu, la graella amb les paraules i les instruccions del material:\nLàmines fonològiques de la Montse Roqué (compartides l’any 2012):\nVISUALITZACIÓ I DESCÀRREGA DELS MATERIALS DES DEL GOOGLE DRIVE: Material de la Montse, document de la Judit.\nMOLTES GRÀCIES a totes dues per ajudar a enriquir aquest espai. Us animem a provar-ho amb els vostres alumnes i, si voleu, a deixar-hi un comentari. Si elaboreu nous materials a partir d’aquesta idea o ens voleu arribar fotografies utilitzant-lo amb els vostres alumnes, encantades de poder-les difondre! COMPARTIR ÉS CONSTRUIR!\nAquest article s'ha publicat dins de Consciència fonològica, Imatges, Jocs, Lectura, Llengua, Racons, Treball cooperatiu i etiquetat amb Consciència fonològica, Jocs, Lectura, rimes. Afegiu a les adreces d'interès l'enllaç permanent.\n2 respostes a NOVES LÀMINES FONÒLOGIQUES PER TREBALLAR LES RIMES\n26 juny 2015 a les 13:01\nHola em dic Lourdes i sóc mestra d’educació especial. M’agrada molt aquest material de rimes. Me’l podrieu facilitar? Moltes gràcies.\n6 setembre 2015 a les 15:41\nal mateix article trobaràs un enllaç del GOOGLE DRIVE amb la descàrrega directa del material. A través d’ell hi podràs accedir, descarregar-lo i imprimir-lo per tal d’utilitzar-lo amb els temps alumnes.


Un sublim Trifonov per a ‘L’art de la fuga’ - Revista Musical Catalana\nUn sublim Trifonov per a ‘L’art de la fuga’\nIBERCAMERA. Daniil Trifonov, piano. J. S. Bach: L’art de la fuga. Transcripció de Brahms de la “Xacona” de la Partita núm. 2 per a violí sol. Transcripció de Myra Hess del coral de la Cantata BWV 147. PALAU DE LA MÚSICA. 27 DE MARÇ DE 2021.\nEssencial, atemporal, conceptual…, L’art de la fuga ha esdevingut la culminació sublim de la tècnica del contrapunt de J. S. Bach. Amb un tema auster sobre les notes de l’acord desplegat de Re menor, Bach va articular sense especificar instrumentació catorze contrapunts i quatre cànons per llegar-nos una obra hipnòtica, transcendental i la introspecció de la qual s’eleva fins a erigir-se en una de les cimeres de la cultura occidental. I els darrers dos anys Trifonov ha dedicat un treball intens a l’estudi d’aquest corpus paradigmàtic que la nit del divendres es va poder escoltar al Palau.\nTrifonov va enarborar un discurs en què figuraven els catorze contrapunts endinsant-se en una visió introspectiva que ja emergia en el primer de la sèrie i que va marcar les pautes per anar excel·lint en aquest soliloqui hipnòtic de més d’una hora de durada que ens va llegar Bach. No deixava escapar l’ocasió d’endinsar-se en la lluminositat sonora –un bon exemple en seria la seva visió del novè de la sèrie– o d’afrontar amb majestuositat la solemnitat que envolta el sisè; però tot avançava com una reflexió interior desbordant de transcendència, en què res s’escapava dins d’un pla apriorístic per fer que cadascuna de les notes assolís el grau de pulsació, el punt just d’equilibri per discernir les veus que discorren en els contrapunts amb una claredat prístina.\nTrifonov va emmarcar L’art de la fuga amb el preàmbul majestuós de la complexíssima i intensa adaptació per a la mà esquerra que Brahms va fer de la “Xacona” de la Segona Partita per a violí de Bach i, com a conclusió, l’adaptació del cèlebre coral de la Cantata BWV 147 que fa Myra Hess, dues obres curosament escollides i que també foren interpretades de manera sublim.\nL’art de la fuga no requereix lluïment, cal cercar-hi reflexió, interiorització, l’essencial per assolir una dimensió que s’elevi fins a una abstracció curosament planificada. La maduresa artística, però, ha d’aconseguir que l’obra no esdevingui només un bloc marmori sense fissures, sinó un compendi teòric que ha estat posat en pràctica per un pianista, organista o conjunt de cambra. I per això el talent de Trifonov ha estat el de saber cercar una dimensió interpretativa nua d’efectes –en alguns moments amb alguna sonoritat voluptuosa, però plenament integrada en el discurs–, en què el terme just de la pulsació esdevé mitjà per articular un relat que recull l’essencial de la música, el caire intemporal que ens presenten aquests contrapunts que semblen esdevenir infinits.\nParticularment admirem l’enregistrament que vint anys enrere va llegar-nos Sokolov –també guanyador, com Trifonov, del Premi Txaikovski–, també la sublim aportació vers aquesta magna obra que ja va portar al Palau l’any 2016 Koroliov –Ligeti va dir que si s’hagués d’emportar una sola música a una illa deserta, escolliria el Bach de Koroliov– i ara aquest talent pianístic de Trifonov, de qui apreciàvem molt especialment les seves versions de Chopin –va ser llorejat l’any 2010 al Chopin de Varsòvia– i que ens mostra una maduresa musical només a l’abast dels grans mestres del piano. Trifonov ens va embadalir amb el seu talent, tot interpretant de memòria aquesta complexa composició i amb la manera de pouar en aquella tonalitat tan enigmàtica de Re menor –recordem que Mozart la va emprar per al seu únic Concert en modalitat menor i per al seu Requiem– cercant una quinta essència musical en què no hi havia cabuda per a l’especulació. Un soliloqui meravellós, transcendental, hipnòtic, una elevació espiritual i conceptual de la música a les més altes esferes amb un Trifonov sublim.


Relat "ÀGUILA NEGRA"\nInici > detall del relat: ÀGUILA NEGRA\n«La boira espessa i gebradora amagava un paisatge tens i glaçat. Entre esbarzers\nhumits que la burxaven continuava amagada en la fosca observant esbalaïda. Unes petites construccions en forma d’eixams, baixes i perfectament integrades en l’entorn, estaven arrenglerades a tocar els arbres del bosc i just al costat del pantà. En sortien uns éssers prims i desnerits que es movien amb salts inquietants i poc rítmics, emetent uns sorolls com petits murmuris i amb cara de tenir pressa. S’esmunyien entre els matolls fins que de sobte sentí un so profund que es va anar fent intens i tot s’accelerà! El so era cada vegada més a prop, i més fort, i el cervell semblava a punt d’esclafir-se... »\nUna llum intensa enlluerna l’habitació. La intueixo amb els ulls clucs i entelats de fa mesos. El so impertorbable del respirador que va ventilant i el monitor que em vigila el cor i l’activitat cerebral sota el brunzit intermitent que aquest matí s’ha esverat sobtadament. M’han estabilitzat i ja torna la calma...\nLa infermera engega un dia més la meva cançó, Àguila negra. El meu company va demanar que me la posessin cada matí amb l’esperança que em tornaria a connectar a la vida. La feina intensa dels últims mesos per acabar la novel•la sembla que va ser la causant de l’ictus. Vaig caure rodona davant de tothom el dia de la presentació i des d’aleshores ho visc tot segrestada en un cos quiet. L’ocell negre em va segrestar i continuo atrapada en un son que sembla etern, però entre somnis escric, esperant despertar-me un bon dia o potser una nit, com l’Àguila negra.\nNo voldria que em passés[Ofensiu]\nPunyeta, no voldria que em passés això el dia de la presentació de la meva novel·la (si mai l'arribo a publicar).\nHi ha cert lligam, Ness, entre els nostres relats d'aquest mes. I mira per on, tots dos han quedat finalistes i es trobaran en el llibre.\nPotser, el revulsiu per despertar-se, sigui millor no posar-li la cançó? Quan la trobi a faltar, la demanarà en despertar-se?\nUn relat molt ben escrit i una història de somiador molt reeixida.\nFelicitats per la tria i sort.\nCom ja tenim la teva autorització d'un altre relat finalista anterior, no cal que facis res més aquesta vegada.\nSon etern: [Ofensiu]\nPERLA DE VELLUT | 05-02-2022 | Valoració: 10\nTé molt bona esperança fins a assolir que li despertara l'Àguila negra.\nÉs com un embolic de somnis... perquè cada vegada somnia una cosa diferent. M'ha agradat molt perquè l'amplitud del text és per a pensar.\nFa pensar molt aquest relat. Parla de moltes coses i les descriu molt bé i molt reals!\nSembla que tot s'hagi acabat, però segueix escrivint, la seva raó de viure?\nkefas | 05-02-2022\nEn el son mai somio. Potser tinc un vulgar interruptor que em desconnecta i torna a connectar sense demanar permís. Qui té somnis angoixants m'enveja i jo envejo a qui els té primaverals. I m'agrada que m'expliqueu tant bé què passa en els llimbs perquè jo, ara per ara, si els visito. i els experts diuen que els visito, no me'n adono.\nMolt bon relat, hi he pensat molts cops en què sent una persona en coma, en el teu cas és com un cercle, la idea que fa adormir també pot ser la idea que ajuda a despertar. Una abraçada :)\nConcurs ARC de microrelats a la Ràdio | 04-02-2022


Espai Món | elCugatenc\nLa Guerra de l’Aigua. El dret a una vida digna\nUn negoci que mou 400 mil milions de dòlars a l’any, un terç més del que genera la indústria farmacèutica a nivell global. És il·lustratiu el fet que, com molts afirmen, les guerres futures seran provocades per la mancança d’aigua, justament l’última frontera que a les grans multinacionals els queda envair.\nLa fantasia com a guió\nQuan indaguem sobre la ideologia, com opera, com modifica comportaments (ja sigui a nivell individual o a nivell col·lectiu) és inevitable pensar en aquelles sèries que recentment han tractat en profunditat la ideologia a través de les fantasies.\nEntre l'any 1998 i el 2003, 10 països africans van lliurar una guerra a territori de la República Democràtica del Congo, que es va cobrar entre 5 i 6 milions de morts.


Normativa Biblioteca Pública: Ajuntament de Santa Coloma de Gramenet\nEn aquest apartat us referenciem les normatives i lleis més rellevants en matèria de Biblioteca Pública.\nEl Manifest de la Biblioteca Pública (Unesco, 1994), defineix les característiques del fons de les Biblioteques Públiques :\n“Tots els grups d’edat han de trobar material adequat a les seves necessitats. Els fons i els serveis han d’incloure tot tipus de suports adients, tant en tecnologia moderna com en material tradicional. Són fonamentals l’alta qualitat i l’adequació a les necessitats i els condicionaments locals. El fons ha de reflectir les tendències actuals i l’evolució de la societat, com també la memòria de l’esforç i la imaginació de la humanitat.”\nLa Llei 4/1993, de 18 de març, del Sistema Bibliotecari de Catalunya defineix, estructura i organitza el Sistema de Lectura Pública de Catalunya. El text constitueix el marc normatiu fonamental al qual han d’atenir-se les biblioteques públiques, de les quals en defineix les diferents tipologies i la seva estructuració en el territori.\nA fi de definir i planificar en l’àmbit municipal els equipaments bibliotecaris necessaris a Catalunya disposem dels Estàndards de biblioteca pública i el Mapa de lectura pública de Catalunya:\nEls Estàndars de Biblioteca Pública defineixen, segons el nombre d’habitants i les característiques del municipi, els requeriments en serveis i recursos -espais, fons, personal, hores de servei i equipament- que han d’oferir les biblioteques.\nEl Mapa de Lectura Pública de Catalunya és un instrument previst en l’article 28 de la Llei 4/1993 del Sistema Bibliotecari de Catalunya. Aquest, realitzat a partir del cens i dels Estàndards de Biblioteca Pública, estableix les necessitats de la lectura pública de cada municipi.\nPer a Santa Coloma programa la necessitat d’una xarxa urbana amb un total de cinc biblioteques. Aquest és el nombre orientatiu de biblioteques que hauria de tenir la ciutat i queda supeditat al que estableixi el pla de biblioteques ja que, tal i com el propi Mapa apunta, “el nombre de biblioteques locals de les xarxes urbanes pot variar en funció de la planificació bibliotecària de la ciutat.”\nPel que fa a xarxes municipals, la Llei estableix que les ciutats de més de 30.000 habitants han de tenir una biblioteca central urbana que coordini i ofereixi suport i assessorament a la resta de biblioteques i als serveis bibliotecaris mòbils del terme municipal.\nLa Normativa reguladora per a l’obtenció del carnet d’usuari de la Xarxa de Biblioteques Municipals de la Diputació de Barcelona i l’ús dels serveis bibliotecaris vinculats, regula l’emissió del carnet d’usuari de biblioteques, el servei de préstec i el servei d’accés a Internet i neix amb la voluntat de sistematitzar un funcionament comú d’aquests àmbits a totes les biblioteques que treballen en xarxa a la província de Barcelona. En definitiva, és una eina per a la millora de la gestió del serveis bibliotecaris que s’hi relacionen i per a harmonitzar els drets i deures relatius a la seva prestació a tots els usuaris de la Xarxa de Biblioteques Municipals (XBM) en peu d’igualtat.\nSinguerlín - Salvador Cabré


Més de 70 candidats opten a 9 Premis Digitals E-TECH - Diari de Girona\nEls lectors de Diari de Girona ja poden votar les quatre categories que es decidiran per votació popular\nredacció | girona 16.02.2016 | 12:32\nEls Premis Digitals E-TECH 2015, que premiaran iniciatives gironines en el camp de les noves tecnologies, ha rebut un total de 71 candidatures que opten a guardons en 9 categories. En quatre d'aquestes, el premi es decidirà per votació popular. Si voleu veure els candidats i votar-los, cliqueu en l'enllaç de cada una de les categories.\nPremi que vol reconèixer l'administració pública de les comarques gironines que amb actuacions, projectes o iniciatives més ha contribuït en el desenvolupament de les TIC al servei de la ciutadania.\nTipus de candidats: administració pública de les comarques gironines\nVota en aquest enllaç\nPremi que vol reconèixer aquell projecte, producte o servei gironí amb base tecnològica que destaqui per aspectes diversos com el seu impacte al mercat, el seu potencial, o la qualitat de la solució que ofereix als seus usuaris.\nTipus de candidats: producte o servei d'empresa de noves tecnologies de les\nPremi que vol reconèixer aquella organització o particular que hagi aprofitat de forma destacada i amb pocs recursos econòmics les possibilitats que ofereix internet com a plataforma pel desenvolupament de tot tipus de projectes (com ara bloggers, youtubers, d'altres projectes virals d'internet...).\nTipus de candidats: organització o particular de les comarques gironines.\nPremi que vol reconèixer aquella acció de màrqueting digital portada a terme per una organització gironina, valorant-se l'ús, a més d'internet, d'altres canals, mitjans i plataformes de comunicació que aprofitant les seves característiques i possibilitats d'interacció es complementin i aportin millores a la iniciativa utilitzant-se de forma conjunta.\nTipus de candidats: organització de les comarques gironines.\nDe la resta de premis convocats, cinc els triarà un tribunal o jurat –Aplicació de les TIC a l'empresa, Recerca i Innovació en TIC, Trajectòria de l'empresa TIC, Empresa TIC emergent, i Gestió en Llengua i comuniació –, i un –Referent Digital– l'organització.\nAquesta mateixa setmana, l'Aenteg farà públic el guanyador del Premi al referent digital E-TECH 2015, que "reconeix aquella organització o particular que destaqui pel seu impacte en la societat digital". Fa uns dies, el president de l'Aenteg, Joan Ribas de Pouplana ja va avançar que es tractaria d'un gironí amb una àmplia trajectòria reconeguda internacionalment.\nEls guardons es lliuraran durant la Gala dels Premis Digitals de les Comarques Gironines E-TECH 2016, que es celebrarà el proper 29 de febrer de 2016 a l'Auditori Palau de Congressos de Girona.


Whatever: Karma negatiu\nMaldito karma en seria un bon exemple. Ens explica la història de la Kim Lange, una famosa presentadora de la televisió alemanya que un bon dia mor quan li cau el vàter d’una estació espacial russa al cim del cap. Com que a la seva vida no s’ha portat massa bé amb els seus familiars ni amb els seus companys de feina, es troba amb la desagradable sorpresa que s’ha reencarnat en el cos d’una formiga. El mateix Buda en persona li explica que si vol tornar a ser humana haurà d’anar acumulant bon karma (fent bones accions) per anar-se reencarnant cada vegada en un animal “superior” (cuc de terra, conill porquí, vaca, gos...). Lògicament, però, el camí està ple d’entrebancs...\nEscrit amb molt sentit de l’humor, Maldito karma ha tingut un gran èxit a Alemanya (el país natal del seu autor, el periodista i guionista David Safier) i també a altres països. El llibre és una mica irregular, ja que alterna moments realment divertits i d’un humor amb força mala llet, amb d’altres més fluixos i gairebé infantils. De rerefons, com es pot deduir del seu argument, també tenim un missatge moral que ens vol fer veure la importància de portar-nos bé amb la gent que ens envolta i de saber quines haurien de ser les prioritats de la nostra vida. Com dèiem al principi, es tracta d’un llibre fresc, ràpid de llegir, desenfadat i ideal per distreure’s.